Waar is ons besig om te bou, en waar is ons besig om te breek? | Landbou
Daar is opbouende moontlikhede vir ons grond as ons ons beeste, skape, bokke, varke en hoenders in 'n ultrahoëdrukbeweiding-tipe stelsel inspan, soos 'n spreekwoordelike wildmigrasie.
Skoon, netjiese, fynbewerkte lande is in ons bloed. Die dae toe ons nog geploeg het, was dit darem lekker as jy daardie vierskaar-Massey-ploeg reg kon stel en die land pynlik netjies omwerk sonder om enige holvoor op te merk.
Die aroma van die grond bly ook elke boer en plaaskind by. Maar is dit reg om die grond te werk dat dit lyk soos die oppervlak van Mars?
Hardverskeurende erosie, slote waarin 'n mens kan wegraak, stofstorms wat ons bang maak, grondoppervlaktemperature van by die 60 °C . . . die meeste lewe gaan tot niet in só 'n steriele omgewing. Kom ons maak die kopskuif om eerder opgewonde te raak oor organismes, voëls, insekte, erdwurms en ander lewe.